Diari Oficial de la Generalitat Valenciana


Sumari del DOGV 8985, del 29-12-2020 (2020/11901)

RESOLUCIÓ de 23 de desembre de 2020, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2021 les subvencions per a impulsar l'elaboració de plans municipals d'Inclusió i Cohesió Social.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8985

Data del DOGV
:   29-12-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/11838


Data del document
:   23-12-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 23 de desembre de 2020, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2021 les subvencions per a impulsar l'elaboració de plans municipals d'Inclusió i Cohesió Social. [2020/11617]  
Mitjançant l'Ordre 11/2017, de 18 de desembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de subvencions per a impulsar l'elaboració de plans municipals d'Inclusió i Cohesió Social (DOGV 8194, 20.12.2017).  
Les subvencions convocades mitjançant la present resolució, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea perquè no reuneixen els requisits de l'article 107.1 del Tractat de Funcionament de la Unió Europea, segons disposa el Decret 128/2017, de 29 de setembre, del Consell, ja que, pel que fa a la qualitat del beneficiari i l'objecte d'aquestes, no existeix cap avantatge econòmic, ni desenvolupament d'activitat econòmica en el mercat relacionat amb l'oferta de béns i serveis, per la qual cosa no afecten la competència ni els intercanvis comercials entre els estats membres, ni tampoc afavoreixen determinades empreses o produccions.  
En virtut de l'exposat, de conformitat amb les competències conferides Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, i l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Es convoquen per a l'exercici 2021 subvencions per a impulsar l'elaboració de plans municipals d'Inclusió i Cohesió Social, regulades per l'Ordre 11/2017, de 18 de desembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de subvencions per a impulsar l'elaboració de plans municipals d'Inclusió i Cohesió Social (d'ara endavant Ordre 11/2017).  
  
Segon. Condicions de concessió de la subvenció  
1. El procediment de concessió d'aquestes subvencions es tramitarà en règim de concurrència competitiva.  
2. Per a obtindre la condició de beneficiaris de les subvencions regulades en l'Ordre 11/2017, les entitats locals hauran de complir els requisits establits en l'article 3 i article 5 de l'esmentada ordre.  
  
Així mateix, les entitats beneficiàries de la subvenció hauran de complir les obligacions recollides en l'article 5 de l'Ordre 11/2017.  
  
Tercer. Finançament  
1. El projecte de Llei de pressupostos per a l'exercici 2021 preveu l'existència de la línia de subvenció S5176000 en aplicació pressupostària 89.29.72.246.41, dotada per un import màxim estimat de 500.000 euros, destinada íntegrament a l'elaboració de plans municipals d'inclusió i cohesió social de municipis inclusius.  
2. No obstant això, l'import global màxim de les ajudes convocades per la present ordre quedarà condicionat a l'existència de crèdit adequat i suficient per a atendre-les en la Llei de pressupostos de la Generalitat que resulte aprovada per a l'exercici 2021.  
3. Una vegada aprovada i publicada la citada llei de pressupostos, per resolució de la vicepresidenta del Consell i consellera d'Igualtat i Polítiques Inclusives, es donarà publicitat a la línia pressupostària concreta i als imports definitius destinats a la concessió de les ajudes previstes en la present convocatòria, mitjançant la publicació d'aquesta resolució en el Diari Oficial de la Generalitat Valenciana.  
  
  
  
Quart. Termini i lloc de presentació de les sol·licituds de subvenció  
1. El termini per a la presentació de les sol·licituds serà d'un mes des de l'endemà de la publicació de la present convocatòria en el Diari Oficial de la Generalitat Valenciana.  
2. De conformitat amb el que es preveu en la disposició addicional única de l'Ordre 11/2017, les sol·licituds de subvenció es presentaran exclusivament per via telemàtica, mitjançant la signatura electrònica pròpia de l'entitat sol·licitant o la de la persona que la represente. A l'efecte de participació en la present convocatòria, es considera que la mateixa subscripció de la sol·licitud de subvenció per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
a) Sol·licitar l'ajuda.  
b) Permetre l'accés a la Plataforma Autonòmica d'Interoperabilitat.  
  
c) Designar el compte bancari on es transferirà, si escau, la subvenció.  
d) Assumir les declaracions responsables de no concurrència de causa legal per a obtindre la condició de persona beneficiària (art. 13 de la Llei 38/2003, general de subvencions).  
3. La sol·licitud telemàtica estarà accessible en la seu electrònica de la Generalitat, https://sede.gva.es. Aquest tràmit també estarà disponible en l'enllaç següent:  
https://www.gva.es/es/inicio/procedimientos'id\_proc=18509&version=amp  
Les sol·licituds hauran d'anar dirigides a la direcció territorial a la qual corresponga la instrucció de l'expedient. La instrucció de l'expedient correspondrà a la direcció territorial en l'àmbit territorial de la qual corresponga l'entitat local.  
  
Cinqué. Model i documentació que ha d'acompanyar a la sol·licitud  
1. La sol·licitud degudament emplenada, contindrà tots els aspectes necessaris per a la valoració de l'activitat a subvencionar. Aquelles dades o extrems que no hagen sigut aportats no podran ser tinguts en compte a l'efecte de la seua valoració.  
2. En la tramitació telemàtica, les entitats sol·licitants han d'aportar a través dels mitjans electrònics la documentació següent:  
a) Certificat d'acord del Ple en què s'autoritza a impulsar el Pla i la creació del Consell Municipal d'Inclusió i Drets Socials (annex I).  
  
b) Memòria explicativa de l'entitat (annex II).  
c) Model d'autorització de consulta telemàtica de dades per a ajudes i subvencions de la Generalitat. La no autorització suposarà que l'interessat haurà d'aportar, juntament amb la sol·licitud, els corresponents certificats emesos per l'Agència Estatal d'Administració Tributària, la Conselleria d'Hisenda i Model Econòmic i la Tresoreria de la Seguretat Social, expressius d'estar al corrent en el compliment de les obligacions tributàries i amb la Seguretat Social.  
d) Model de domiciliació bancària, que servirà per a acreditar la titularitat del compte a través de la qual el beneficiari desitja percebre la subvenció, en el cas de ser nou perceptor o s'hi haja modificat el compte bancari.  
  
Sisé. Criteris de valoració de les sol·licituds i determinació de les subvencions  
Les sol·licituds presentades es valoraren conforme als criteris assenyalats en l'article 6 de l'Ordre 11/2017, i els criteris per a determinar la quantia de la subvenció s'estableixen en el citat article.  
  
Seté. Termini de resolució i notificació  
1. El termini màxim per a resoldre i publicar la resolució del present procediment serà de sis mesos a comptar des de l'endemà dela publicació de la resolució de convocatòria en el Diari Oficial de la Generalitat Valenciana.  
2. Transcorregut el termini màxim per a resoldre sense que s'haja dictat resolució expressa, les sol·licituds hauran d'entendre's desestimades per silenci administratiu. Tot això, sense perjudici que subsistisca l'obligació legal de la de l'Administració de resoldre expressament sobre la petició formulada.  
3. La resolució per la qual es concedeixen o deneguen les subvencions es publicarà, en el Diari Oficial de la Generalitat Valenciana i en la pàgina web de la direcció general d'Acció Comunitària i Barris Inclusius (Inclusió Social). La publicació de la citada resolució tindrà els efectes de notificació a les persones interessades, d'acord amb l'article 45 de la Llei 39/2015, d'1 d'octubre, del procediment administratiu comú de les administracions públiques.  
4. La directora general d'Acció Comunitària i Barris Inclusius és l'òrgan competent per a la resolució del procediment, d'acord amb la Resolució de 29 de febrer de 2016, de la vicepresidenta del Consell i consellera d'Igualtat i Polítiques Inclusives, sobre delegació de l'exercici de competències en determinats òrgans de la Vicepresidència i Conselleria.  
  
Huité. Règim de deslliuraments de pagament  
1. El pagament de les subvencions, se subjectarà al que es disposa en l'article 13 de l'Ordre 11/2017, de 18 de desembre, de la Vicepresidència i Conselleria d'Igualtat i Polítiques Inclusives.  
Es realitzaran els pagaments anticipats següents:  
a) Es lliurarà un 30 % de l'import de la subvenció, després de la concessió d'aquesta.  
b) El 70 % restant es lliurarà després de l'aportació i comprovació de la documentació justificativa de l'efectiva i correcta aplicació de la totalitat de la subvenció concedida.  
2. El termini màxim per a la justificació del deslliurament de la bestreta de la subvenció finalitzarà el 3 0 de juny de 2021 i el del restant el 29 d'octubre de 2021.  
3. El termini màxim per a la presentació de la memòria tècnica finalitzarà el 29 de gener de 2022.  
  
Deu. Justificació de la subvenció  
1. Les entitats beneficiàries presentaran la justificació de l'activitat subvencionada, mitjançant el model de reconeixement de l'obligació de pagament per a l'elaboració de plans municipals d'inclusió i cohesió social (annex III) davant la Direcció Territorial corresponent.  
  
2. La justificació constarà de la documentació de caràcter econòmic justificativa de l'acció subvencionada i d'una memòria tècnica relativa a l'actuació subvencionada.  
3. La memòria tècnica o descriptiva de l'execució del projecte subvencionat haurà de permetre conéixer el nombre de beneficiaris del projecte, les actuacions realitzades, el grau de compliment dels objectius proposats, els materials i metodologia emprada i totes les altres dades que es considere de rellevància.  
Aquesta memòria es realitzarà d'acord amb el model que figura en la pàgina web de la Conselleria competent en matèria d'acció comunitària i barris inclusius (Inclusió Social), havent de ser remesa telemàticament a la direcció territorial competent en matèria d'acció comunitària i barris inclusius.  
4. Les despeses a justificar hauran de correspondre's amb els continguts dels projectes objecte de subvenció, no sent admissibles despeses d'actuacions que no estiguen específicament contemplats en la descripció d'aquests. D'acord amb el que es preveu en l'article 31.2 de la Llei 38/2003, es considerarà despesa realitzada, amb caràcter general, el que ha sigut efectivament pagat amb anterioritat a la finalització del període de justificació.  
  
Onze. Despesa subvencionable  
1. Serà subvencionable el finançament de suport tècnic per al disseny de la metodologia i elaboració del Pla Municipal d'Inclusió i Cohesió Social, consistent en les despeses derivades de la contractació de personal tècnic coordinador.  
2. El personal contractat haurà de posseir llicenciatura, diplomatura o grau en alguna de les disciplines següents: en Sociologia o doble grau en Sociologia i Ciències Polítiques i de l'Administració Pública.  
El lloc a cobrir s'equipararà a grup A1, en funció de la titulació exigida, segons disposa l'article 76 del text refós de la Llei de l'estatut bàsic de l'empleat públic, percebent les retribucions equivalents a aquest grup, en concepte de retribucions bàsiques i complementàries que es determinen.  
Es valorarà com a mèrit la formació de postgrau específic, en matèries relacionades amb l'elaboració de plans i/o projectes socials i l'experiència laboral en aquest àmbit.  
La contractació de personal per part de les entitats subvencionades, en cap cas, no suposarà cap relació jurídica amb la Generalitat.  
  
Dotze. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar potestativament recurs de reposició davant la consellera d'Igualtat i Polítiques Inclusives, en el termini d'un mes comptat des de l'endemà de la notificació, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, directament recurs contenciós administratiu en el termini de dos mesos a comptar des de l'endemà de la notificació, davant la sala contenciosa administrativa del Tribunal Superior de Justícia de la Comunitat Valenciana, d'acord amb el que es disposa en l'article 10.1.a i article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se'n qualsevol altre que s'hi estime oportú.  
  
  
València, 23 de desembre de 2020.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.